CELEX: 52021PC0534
Language: da
Date: 2021-09-03
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i forbindelse med konventionen om beskyttelse af havmiljøet i Østersøområdet ("Helsingforskonventionen"), for så vidt angår vedtagelse af en rekommandation om ændring af del 2 i bilag III til konventionen

EUROPA-KOMMISSIONEN
            Bruxelles, den 3.9.2021
            COM(2021) 534 final
            2021/0285(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i forbindelse med konventionen om beskyttelse af havmiljøet i Østersøområdet ("Helsingforskonventionen"), for så vidt angår vedtagelse af en rekommandation om ændring af del 2 i bilag III til konventionen
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Kommission til Beskyttelse af Havmiljøet i Østersøområdet i forbindelse med den planlagte vedtagelse af en rekommandation om ændring af del 2 i bilag III til Helsingforskonventionen
            
            
               2.Baggrund for forslaget
            
            
               2.1.Helsingforskonventionen
            
            
               Konventionen om beskyttelse af havmiljøet i Østersøområdet ("konventionen") har til formål at beskytte havmiljøet i Østersøområdet mod alle former for forurening, industrialisering og anden menneskelig aktivitet. Konventionen trådte i kraft den 3. maj 1980. Den blev ændret i 1992.
            
            
               Den Europæiske Union er part i konventionen
                  1
               .
            
            
               2.2.Kommissionen til Beskyttelse af Havmiljøet i Østersøområdet (HELCOM)
            
            
               Kommissionen til Beskyttelse af Havmiljøet i Østersøområdet — også kendt som Helsingforskommissionen (HELCOM) — består af repræsentanter for hver af de 10 kontraherende parter i konventionen
                  2
               . Den mødes regelmæssigt, og når som helst særlige omstændigheder kræver det. Den har til opgave bl.a. at føre tilsyn med gennemførelsen af konventionen og at evaluere forholdene i havområdet, vurdere, hvor effektive de foranstaltninger, der vedtages, er, undersøge prioriteterne og vurdere behovet for yderligere eller andre foranstaltninger.
            
            
               I henhold til konventionens artikel 23 har hver kontraherende part én stemme i kommissionen. EU har ret til det antal stemmer, der svarer til antallet af medlemsstater, der er kontraherende parter i konventionen. EU udøver ikke sin stemmeret, når medlemsstaterne udøver deres, og omvendt. 
            
            
               I henhold til konventionens artikel 19, stk. 5, skal kommissionen træffe sine beslutninger med enstemmighed blandt de kontraherende parter, medmindre andet er fastsat.
            
            
               2.3.Den påtænkte retsakt, som Kommissionen til Beskyttelse af Havmiljøet i Østersøområdet skal vedtage
            
            
               HELCOM skal på sit ministermøde 2021, der afholdes den 20. oktober 2021, vedtage en rekommandation om ændring af del 2 i bilag III til Helsingforskonventionen ("den påtænkte retsakt").
            
            
               Formålet med ændringen er at modernisere forskrifterne i del 2 i bilag III til konventionen ved at indarbejde den seneste udvikling inden for videnskabelig viden om god landbrugspraksis og en ny ordliste under hensyntagen til EU-lovgivningen og tilføje et nyt punkt om genanvendelse af næringsstoffer, jf. konklusionerne af HELCOM's ministermøde 2018, der blev afholdt i Bruxelles under EU's formandskab. 
            
            
               Vedtagelsen af den påtænkte retsakt indleder proceduren om stiltiende accept, jf. konventionens artikel 32, med henblik på at ændre del 2 i bilag III til konventionen. Ændringen af del 2 i bilag III til konventionen får bindende virkning for Unionen. 
            
            
               3.Den holdning, der skal indtages på Unionens vegne
            
            
               Behovet for beskyttelse af havets biodiversitet og økosystemer i Østersøområdet, herunder i havområder uden for national jurisdiktion, er flere gange blevet anerkendt.
            
            
               Ændringen af del 2 i konventionens bilag III om "Forebyggelse af forurening fra landbruget" har til formål at modernisere forskrifterne i konventionen. Navnlig er punkt 3 om opbevaring af gødning og punkt 6 om organisk gødning blevet tilpasset med henblik på at indarbejde den seneste udvikling inden for videnskabelig viden om god landbrugspraksis. Desuden tilføjes der et nyt punkt om genanvendelse af næringsstoffer for at afspejle de forpligtelser, der er blevet indgået i denne henseende, jf. HELCOM-erklæringen fra 2018, der blev udstedt under EU's formandskab, samt en ny ordliste under hensyntagen til EU-lovgivningen. 
            
            
               I lyset af HELCOM's ministermøde i oktober 2021 er en EU-holdning nødvendig, da den påtænkte rekommandation indleder proceduren om stiltiende accept, jf. konventionens artikel 32, med henblik på at ændre del 2 i bilag III til konventionen. Ændringen af del 2 i bilag III til konventionen får bindende virkning for Unionen. Eftersom ændringen moderniserer bilagets forskrifter vedrørende beskyttelse af Østersøområdet, ændrer EU's internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af rekommandationen.
            
         
         
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
            
               HELCOM er et organ, der er nedsat ved en konvention, nemlig konventionen om beskyttelse af havmiljøet i Østersøområdet.
            
            
               Den retsakt, som HELCOM skal vedtage, er en retsakt, der har retsvirkninger. Den påtænkte retsakt får bindende virkning, fordi den indleder proceduren om stiltiende accept, jf. konventionens artikel 32, med henblik på at ændre del 2 i bilag III til konventionen.
            
            
               Den påtænkte retsakt supplerer eller ændrer ikke den institutionelle ramme for konventionen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører beskyttelse af miljøet.
            
            
               Det materielle retsgrundlag for den foreslåede afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
            
               2021/0285 (NLE)
            
         
         
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i forbindelse med konventionen om beskyttelse af havmiljøet i Østersøområdet ("Helsingforskonventionen"), for så vidt angår vedtagelse af en rekommandation om ændring af del 2 i bilag III til konventionen
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om beskyttelse af havmiljøet i Østersøområdet som revideret i 1992 ("konventionen") blev indgået af Unionen ved Rådets afgørelse 94/157/EF
                  4
               . 
            
            
               (2)I henhold til konventionens artikel 32 kan Kommissionen til Beskyttelse af Havmiljøet i Østersøområdet vedtage ændringer af konventionens bilag.
            
            
               (3)Kommissionen til Beskyttelse af Havmiljøet i Østersøområdet skal på sit ministermøde 2021, der afholdes den 20. oktober 2021, vedtage en rekommandation om ændring af del 2 i bilag III til konventionen.
            
            
               (4)Den holdning, der skal indtages på Unionens vegne i Kommissionen til Beskyttelse af Havmiljøet i Østersøområdet, bør fastlægges, da ændringerne af bilagene som rekommanderet af kommissionen vedtages med stiltiende accept, jf. konventionens artikel 32. Ændringen af del 2 i bilag III til konventionen får bindende virkning for Unionen.
            
            
               (5)Eftersom den påtænkte ændring moderniserer de i del 2 i bilag III omhandlede forskrifter vedrørende beskyttelse af Østersøområdet, ændrer EU's internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af rekommandationen —
            
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på ministermødet 2021 i Kommissionen til Beskyttelse af Havmiljøet i Østersøområdet, skal være at støtte vedtagelsen af rekommandationen om ændring af del 2 i bilag III til Helsingforskonventionen.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
            
         
         
            
               
                     Formand
               
            
         
         
            
                  
                     (1)
                  
                        EFT L 73 af 16.3.1994, s. 19.
               
               
                  
                     (2)
                  
                        Danmark, Estland, Den Europæiske Union, Finland, Tyskland, Letland, Litauen, Polen, Den Russiske Føderation og Sverige.
               
               
                  
                     (3)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        EFT L 73 af 16.3.1994, s. 19.